એએમટીએસના ચેરમેન ચંદ્રપ્રકાશ દવે કહે છે, “સામાન્ય દિવસોમાં સવારની પહેલી પાળીમાં તંત્ર દ્વારા રોડ પર ૮૬૫ બસ દોડાવાય છે, પરંતુ આજે ગુજરાત બંધનું એલાન અપાયું હોઈ સવારની પાળીમાં કુલ ૬૬૫ બસ રોડ પર મુકાઈ હતી. અત્યાર સુધીમાં શહેરમાંથી બસના ટાયરની હવા કાઢી નાખવી કે કાચ તોડી નાખવા કે અન્ય પ્રકારની તોડફોડ જેવી કોઈ અજુગ‌િત ઘટનાના સમાચાર મળ્યા નથી. હાલમાં સ્થિતિ શાંત હોઈ બપોરના બાર વાગ્યા સુધીમાં સઘળી ૮૬૫ બસ રોડ પર મૂકવામાં આવે. એએમટીએસ માટે આવક કરતાં ઉતારુઓની સુવિધા વધુ મહત્ત્વપૂર્ણ હોઈ તમામ અધિકારીઓ જે તે ડેપો ખાતે ફરજ બજાવી રહ્યા છે. હું પણ સ્થિતિનો રૂબરૂ તાગ મેળવવા ટર્મિનસની મુલાકાત લઈ રહ્યો છું.” દરમિયાન બીઆરટીએસના સત્તાવાળાઓએ પણ તોફાનની આશંકાને પગલે દરરોજ રોડ પર મુકાતી કુલ ૨૩૦ બસના બદલે આજે સવારની પાળીમાં કુલ ૧૧૦ બસ જ મૂકી હતી. જોકે બીઆરટીએસના જનરલ મેનેજર દીપક ત્રિવેદી કહે છે, “સવારની પાળીમાં ૧૨૦ બસ ઓછી મુકાઈ છે, પરંતુ સ્થિતિ અનુસાર બસની સંખ્યા વધારીને ૧૪૦ કરાશે. બીઆરટીએસના તમામ ૧૩ રૂટ પર બસ દોડાવાઈ રહી છે. એક પણ રૂટને બંધ કરાયો નથી.”